Udsolgt

Anna-Marie Bloch Münster siger, at sygehuset i begyndelsen af marts arbejdede på, hvordan man skulle teste for coronavirus.

- Det gjorde vi ud fra det apparatur, vi allerede havde i laboratoriet. Og så afsøgte vi markedet for at finde ud af, hvad der var af reagens (kemisk stof, red.), som passede til laboratoriets apparatur, siger hun.

Her på Sydvestjysk Sygehus i Esbjerg er det sydkoreanske test, man bruger. (Foto: Sydvestjysk Sygehus)

Det viste sig, at der var to metoder, der kunne anvendes. Begge blev undersøgt for at finde ud af, om de duede. Det gjorde de begge.

- Men vi fandt ud af, at den ene metodes reagenser (kemisk stof der bruges i testene, red.) ikke længere var muligt at skaffe. Men det var muligt at skaffe de sydkoreanske reagenser, forklarer hun.

- Vi har opdaget et hul i forhold til de sydkoreanske reagenser, siger Anna-Marie Bloch Münster.

Hun forklarer dog, at hvis man skal bruge de sydkoreanske test, så skal man have noget tilsvarende udstyr, som man har på laboratoriet på Sydvestjysk Sygehus.

- Det er jo ikke sikkert, at man har det apparatur alle steder i de andre regioner. Så det kan være en begrænsning andre steder, forklarer Anna-Marie Bloch Münster.

Midlertidigt stop

I sidste weekend meldte flere regioner ud, at de midlertidigt måtte stoppe alle coronatest af sundhedspersonale på grund af mangel på reagenser til test.

Årsagen var mangel på reagenser i hele landet, fordi leverancen fra firmaet Roche Diagnostics A/S, som ellers var stillet i udsigt, ikke blev leveret.

Lars Berendt, der er pr- og kommunikationschef for Roche Diagnostics i Danmark, sagde til DR:

- Vi forstår frustrationen ude på de enkelte laboratorier og hospitaler, og vi deler den. Efterspørgslen på de pågældende materialer er steget med 1.000 procent på globalt plan over de seneste uger.

Flere skal testes

Og Sydvestjysk Sygehus' sydkoreanske test er en del af forklaringen på, at Danske Regioner for nylig meldte ud, at de får mulighed for at teste 5.000 borgere om dagen.

Det siger formanden for Danske Regioner, Stephanie Lose, fra Venstre.

- Der er kommet flere forsyninger. Og så er der løbende alternativer til det, vi kender.

- Sydvestjysk Sygehus tester jo på en anden platform, end man gør på så mange andre sygehuse. Så der er mange kilder til, at vi har mulighed for at teste 5.000 hver dag i den kommende tid, siger Stephanie Lose.

Regionerne har derudover sat flere initiativer i gang med eksterne leverandører, som kan hjælpe til at løfte testkapaciteten yderligere.